DA Den Europæiske Unions Tidende C 238/9

Høringskonsulentens endelige rapport (1)

AT.39922 — Lejer

2014/C 238/08

Den 22. januar 2013 indledte Europa-Kommissionen (»Kommissionen«) proceduren i artikel 11, stk. 6, i forordning (EF) nr. 1/2003 (2) over for JTEKT Corporation, JTEKT Europe Bearings B.V., Koyo France SA og Koyo Deutschland GmbH (»JTEKT«); NSK Ltd., NSK Europe Ltd. og NSK Deutschland GmbH (»NSK«); Nachi-Fujikoshi Corporation og Nachi Europe GmbH (»NFC«); AB SKF og SKF GmbH (»SKF«); INA-Holding Schaeffler GmbH & Co. KG, Schaeffler Holding GmbH & Co. KG, Schaeffler AG, Schaeffler Technologies AG & Co. KG (3) og FAG Kugelfischer GmbH (»Schaeffler«); NTN Corporation, NTN Wälzlager (Europa) GmbH og NTN-SNR Roulements SA (»NTN«) (i fællesskab benævnt »parterne«).

Efter forligsforhandlingerne og indgivelsen af forligsindlæg i henhold til artikel 10a, stk. 2, i forordning (EF) nr. 773/2004 (4) vedtog Europa-Kommissionen den 21. januar 2014 en klagepunktsmeddelelse, der var rettet til parterne (5), hvori det anførtes, at parterne havde deltaget i en sammenhængende og vedvarende overtrædelse af artikel 101 i traktaten om Den Europæiske Unions funktionsmåde og artikel 53 i EØS-aftalen. Det fremgår af klagepunktsmeddelelsen, at overtrædelsen bestod i samordning af priser mellem producenter af lejer til køretøjsfremstillende kunder, og at den dækkede hele Det Europæiske Økonomiske Samarbejdsområde (EØS).

Parternes respektive svar på klagepunktsmeddelelsen bekræftede, at den afspejlede indholdet af deres forligsindlæg.

Jeg har i henhold til artikel 16 i afgørelse 2011/695/EU undersøgt, om udkastet til afgørelse kun omhandler klagepunkter, som parterne har haft mulighed for at fremsætte bemærkninger til, og konkluderet, at det er tilfældet i denne sag.

I betragtning af ovenstående, og eftersom parterne ikke har fremsat anmodninger eller klager til mig (6), finder jeg derfor, at alle parternes procedurerettigheder i denne sag er blevet respekteret.

Bruxelles, den 17. marts 2014. Wouter WILS

(1) I henhold til artikel 16 og 17 i afgørelse 2011/695/EU vedtaget af formanden for Europa-Kommissionen af 13. oktober 2011 om høringskonsulentens funktion og kompetenceområde under behandlingen af visse konkurrencesager (EUT L 275 af 20.10.2011, s. 29) (»Afgørelse 2011/695/EU«).

(2) Rådets forordning (EF) nr. 1/2003 af 16. december 2002 om gennemførelse af konkurrencereglerne i traktatens artikel 81 og 82 (EFT L 1 af 4.1.2003, s. 1).

(3) Schaeffler Technologies AG & Co. KG ophørte pr. 1. januar 2014 med at eksistere. Virksomhedens retssuccessor er Schaeffler Technologies GmbH & Co. KG.

(4) Kommissionens forordning (EF) nr. 773/2004 af 7. april 2004 om Kommissionens gennemførelse af procedurer i henhold til EF-traktatens artikel 81 og 82 (EUT L 123 af 27.4.2004, s. 18).

(5) Kommissionen vedtog den 20. februar 2014 en klagepunktsmeddelelse rettet til Schaeffler Technologies GmbH & Co. KG.

(6) Ifølge artikel 15, stk. 2, i afgørelse 2011/695/EU kan parter, der i kartelsager indleder forligsforhandlinger efter artikel 10a i forordning (EF) nr. 773/2004, på et hvilket som helst tidspunkt under forligsproceduren henvende sig til høringskonsulenten for at sikre, at de på effektiv vis kan udøve deres procedurerettigheder. Se også punkt 18 i Kommissionens meddelelse 2008/C 167/01 om forligsprocedurer med henblik på vedtagelse af beslutninger i henhold til artikel 7 og artikel 23 i Rådets forordning (EF) nr. 1/2003 i kartelsager (EUT C 167 af 2.7.2008, s. 1).